Nominasies en aansoeke vir nuwe OB nou oopThuli Madonsela. Foto: Werner Beukes/SAPA Die ad hoc-komitee wat ŉ nuwe openbare beskermer (OB) moet nomineer om Thuli Madonsela op te volg, het Sondag gesê mense kan ook nou aansoek doen vir die pos. “Suid-Afrikaners word aangemoedig om betyds hul nominasies en aansoeke in te dien aangesien die sluitingsdatum 24 Junie is,” het die ad hoc-komitee in ŉ verklaring gesê. Indien ŉ lid van die publiek iemand vir die pos wil nomineer, moet hulle ŉ motiveringsbrief en CV van die persoon indien. “Indien iemand self vir die pos wil aansoek doen, moet daar ook ŉ motiveringsbrief en CV ingedien word.” ŉ Kortlys sal opgestel word en onderhoude sal die week ná die munisipale verkiesings op 3 Augustus met die kandidate gevoer word. Madonsela is op 19 Oktober 2009 deur pres. Jacob Zuma aangestel vir ŉ niehernubare termyn van sewe jaar as OB. Benoemings en aansoeke kan hier gedoen word: http://www.parliament.gov.za/live/content.php?Item_ID=9124.